РЕГЛАМЕНТ (ЕС) 2022/93 НА КОМИСИЯТА

от 20 януари 2022 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от акринатрин, флувалинат, фолпет, фосетил, изофетамид, „Pepino Mosaic Virus, щам EU, изолат с ниска вирулентност Abp1“, „Pepino Mosaic Virus, щам CH2, изолат с ниска вирулентност Abp2“, спинеторам и спиротетрамат във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1 и член 14, параграф 1, буква а) от него,

като има предвид, че:

(1) Максимално допустимите граници на остатъчни вещества (МДГОВ) от акринатрин, флувалинат, фолпет, изофетамид, спинеторам и спиротетрамат са определени в приложение II към Регламент (ЕО) № 396/2005. МДГОВ за фосетил са определени в част А от приложение III към посочения регламент. За Pepino Mosaic Virus, щам EU, изолат с ниска вирулентност Abp1, и Pepino Mosaic Virus, щам CH2, изолат с ниска вирулентност Abp2, не са определени конкретни МДГОВ в Регламент (ЕО) № 396/2005 и тези вещества не са включени в приложение IV към посочения регламент, поради което се прилага стойността по подразбиране от 0,01 mg/kg, определена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество акринатрин, при праскови и сладки пиперки бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на флувалинат такова заявление бе подадено за употребата му при домати и дини. По отношение на фолпет такова заявление бе подадено за употребата му при ечемик, овес и ръж. По отношение на фосетил такова заявление бе подадено за употребата му при лимони, сладки лимони, мандарини и „билкови настойки от листа и стръкове“, след употребата на калиеви фосфонати. По отношение на изофетамид такова заявление бе подадено за употребата му при храстови. По отношение на спинеторам такова заявление беше подадено за употребата му при тученица. По отношение на спиротетрамат такова заявление бе подадено за употребата му при праз, „пресен/зелен лук и пясъчен/зимен лук (батун)“ и „мед и други пчелни продукти“.

(4) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(5) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки и ги направи общодостъпни.

(6) По отношение на спинеторам в тученица, Органът направи оценка на подадено заявление, за да се определи МДГОВ при марули, и предостави обосновано становище относно предложената МДГОВ (3). В този контекст Органът направи оценка на изпитванията за остатъчни вещества във връзка с добрата селскостопанска практика по отношение на марулите, което доведе до предложение за МДГОВ от 4 mg/kg. В съответствие със съществуващите насоки на Съюза относно екстраполацията на МДГОВ (4) е целесъобразно МДГОВ за тученица да бъде определена на 4 mg/kg въз основа на изпитванията за остатъчни вещества, проведени върху марули.

(7) По отношение на всички останали заявления Органът стигна до заключението, че са изпълнени всички изисквания във връзка с данните и че поисканите от заявителите изменения на МДГОВ са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация относно токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(8) В контекста на одобряването на активните вещества с нисък риск Pepino Mosaic Virus, щам EU, изолат с ниска вирулентност Abp1, и Pepino Mosaic Virus, щам CH2, изолат с ниска вирулентност Abp2, в обобщените досиета бяха включени заявления за МДГОВ в подкрепа на представителните видове употреба върху домати съгласно добрите селскостопански практики в Съюза, в съответствие с член 8, параграф 1, буква ж) от Регламент (ЕО) № 1107/2009 на Европейския парламент и на Съвета (5). Тези заявления бяха подложени на оценка от съответната държава членка съгласно член 11, параграф 2 от посочения регламент. Органът направи оценка на заявленията и представи заключението си относно партньорския преглед на оценката на риска от употребата на посочените активни вещества като пестицид (6). В този контекст Органът не счете за необходимо да определи референтни стойности за тези вещества и препоръча включването на Pepino Mosaic Virus, щам EU, изолат с ниска вирулентност Abp1, и Pepino Mosaic Virus, щам CH2, изолат с ниска вирулентност Abp2, в приложение IV към Регламент (ЕО) № 396/2005.

(9) Въз основа на обоснованите становища и на заключението на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(10) Поради това Регламент (ЕО) № 396/2005 следва да бъде съответно изменен.

(11) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз.

Настоящият регламент е задължителен в своята цялост и се прилага пряко във всички държави членки. Съставено в Брюксел на 20 януари 2022 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers (Обосновано становище относно изменението на съществуващата максимално допустима граница на остатъчни вещества за акринатрин при праскови и сладки пиперки). EFSA Journal (Бюлетин на ЕОБХ) 2021;19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons (Обосновано становище относно изменението на съществуващите максимално допустими граници на остатъчни вещества за тау-флувалинат при домати и дини). EFSA Journal (Бюлетин на ЕОБХ) 2021;19(6):6646.

Reasoned opinion on the modification of the existing maximum residue levels for folpet in barley, oat, rye and wheat (Обосновано становище относно изменението на съществуващите максимално допустими граници на остатъчни вещества за фолпет при ечемиик, овес, ръж и пшеница). EFSA Journal (Бюлетин на ЕОБХ) 2021;19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs (Обосновано становище относно изменението на съществуващите МДГОВ за калиеви фосфонати в лимони, сладки лимони и мандарини и в билкови настойки от листа и стръкове). EFSA Journal (Бюлетин на ЕОБХ) 2021;19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries (Обосновано становище относно изменението на съществуващите максимално допустими граници на остатъчни вещества за изофетамид при малини, къпини и полски къпини). EFSA Journal (Бюлетин на ЕОБХ) 2021;19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey (Обосновано становище относно изменението на съществуващите максимално допустими граници на остатъчни вещества за спиротетрамат при праз, пресен лук и мед). EFSA Journal (Бюлетин на ЕОБХ) 2021;19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (ЕС) № 396/2005 (Обосновано становище относно прегледа на съществуващите максимално допустими граници на остатъчни вещества от спинеторам в съответствие с член 12 от Регламент (ЕО) № 396/2005). EFSA Journal (Бюлетин на ЕОБХ) 2020;18(1):5997.

(4) Технически насоки относно изискванията за данни за определяне на максимално допустимите граници на остатъчни вещества, съпоставимост на изпитванията за остатъчни вещества и екстраполация на данните за остатъчните вещества от продукти от растителен и животински произход (SANTE/2019/12752).

(5) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2 (Заключение относно партньорския преглед на оценката на риска от употребата като пестициди на активните вещества Pepino Mosaic Virus, щам EU, изолат с ниска вирулентност Abp1, и Pepino Mosaic Virus, щам CH2, изолат с ниска вирулентност Abp2). EFSA Journal (Бюлетин на ЕОБХ) 2021;19(1):6388.